stanford-oval/wikipedia huggingface dataset:
גרי הארל
ביוגרפיה

הארל נולד וגדל בטנסי. הוא למד באוניברסיטת המדינה של מזרח טנסי (אנ') במסגרת תוכנית הכשרת קציני המילואים של צבא ארצות הברית. בתקופת לימודיו היה חבר בקבוצת הפוטבול של האוניברסיטה. בדצמבר 1973 סיים לימודי תואר ראשון והתגייס לצבא.
שירת כמפקדת מחלקה רובאית ומפקד מחלקת נ"ט בגדוד השני של רגימנט החי"ר 508 בדיוויזיה המוטסת ה-82. ב-1977 הצטרף לכוחות המיוחדים ושירת בקבוצת הכוחות המיוחדים השביעית. פיקד על פלוגה בגדוד הראשון של רגימנט החי"ר 505 בדיוויזיה המוטסת ה-82 והיה חבר בקבוצה הראשונה של כוח המשקיפים הרב-לאומי בסיני. שימש קצין מבצעים אוויריים בדיוויזיה המוטסת ה-82 ואת טבילת האש שלו עשה ב-1983 במהלך "מבצע זעם דחוף", הפלישה האמריקאית לגרנדה. ב-1984 עבר לשרת בגדוד השני של קבוצת הכוחות המיוחדים העשירית.
בדצמבר 1985 עבר את מבחני הקבלה לכוח דלתא ושימש מפקד פלגה במהלך הפלישה האמריקאית לפנמה. במסגרת המבצע היה חבר בכוח המיוחד, שחילץ מכלאו את האזרח האמריקאי שנכלא על ידי משטר נורייגה באשמת ריגול. הוא נפצע במהלך התרסקות מסוק החילוץ.
במהלך מלחמת המפרץ שירת בפיקוד המבצעים המיוחדים המשולבים והשתתף במאמצים לאיתור משגרי טילי הסקאד במערב עיראק. באפריל 1992 מונה למפקד פלוגה בכוח דלתא, והשתתף במבצע לאיתורו ולכידתו של ברון הסמים פבלו אסקובר בקולומביה. ב-1993 שימש עוזרו של מפקד כוח דלתא והשתתף כמפקד המבצעים הקרקעיים במבצע נחש גותי (אנ') וקרב מוגדישו בסומליה. במהלך הקרבות נפצע באורח קשה מפגיעת פצצת מרגמה. לאחר תקופת שיקום ממושכת מונה ביוני 1995 לסגן מפקד כוח דלתא.
ביולי 1998 מונה למפקד כוח דלתא. ביולי 2000 מונה לראש האגף לאבטחה בפיקוד מרכז של ארצות הברית, האחראי לאבטחת אישים אמריקאים בכירים, מתקנים ובסיסים ב-26 מדינות, בעקבות הפיגוע במשחתת קול נשלח לתימן לפקח על אבטחת השורדים ועל צוות החקירה. לאחר פיגועי 11 בספטמבר הקים באוקטובר 2001, בפיקוד מרכז, כוח משימה המשלב סוכנויות שונות בהם ה-FBI,
השירות החשאי, NYPD וה-CIA.
בנובמבר 2001 קודם לדרגת בריגדיר גנרל ומונה למפקד "כוח המשימה בואי", שריכז כוחות המיוחדים במהלך מלחמת אפגניסטן. שימש עוזר למפקד הדיוויזיה ההררית העשירית במהלך "מבצע אנקונדה". ביוני 2002 מונה למפקד המבצעים המיוחדים בפיקוד מרכז של ארצות הברית, בתפקיד זה הוביל את הכוחות במהלך מלחמת עיראק.
בנובמבר 2004 קודם לדרגת מייג'ור גנרל ומונה לסגן מפקד פיקוד המבצעים המיוחדים של צבא ארצות הברית. בשנים 2005–2008 שימש סגן מפקד פיקוד הכוחות השלובים וכן שימש מפקד כוח הפריסה המהירה של נאט"ו.
לאחר שחרורו מונה לסגן נשיא בחברת "Pacer Health Corp". בשנים 2009–2012 שימש ראש מרכז האימונים למבצעים מיוחדים על שם המלך עבדאללה השני (KASOTC) בירדן. היה נשוי לג'ניפר ואב לשלושה.
גל המחאות בטורקיה (2013)

גל המחאות בטורקיה פרץ ב-28 במאי 2013 באיסטנבול שבטורקיה בעקבות כוונת הממשלה להרוס חלק מפארק טקסים גזי למען הקמת מרכז מסחרי. בימים הראשונים אורגנה המחאה בידי פעילי איכות סביבה, אולם לאחר שהמשטרה הפעילה אלימות כלפי המוחים, התרחבה המחאה גם לערים נוספות, וסחפה אחריה מאות אלפים שהפגינו נגד ראש הממשלה רג'פ טאיפ ארדואן וכינו אותו "דיקטטור".
רקע

במהלך אחת-עשרה שנות שלטונו של ארדואן הופנו כנגדו טענות מצד גורמי אופוזיציה כי הוא פוגע באורחות הדמוקרטיה בטורקיה. כמו כן, עלו חששות בקרב הציבור החילוני במדינה שארדואן מקדם אג'נדה דתית ופועל בהדרגתיות להפיכת טורקיה למדינת הלכה והפיכתו למנהיג יחיד תוך שינויים בחוקה ובסטטוס-קוו. בין האירועים הבולטים שניתן למנות בנושא זה הוא משפט ראווה כנגד מאות קציני צבא באשמת תכנון הפיכה צבאית והרשעתם, צעד שנועד להגביל את כוחו של הצבא, ורפורמה בחוקת טורקיה שמטרתה העצמת סמכויותיו של ראש הממשלה.
סדר האירועים

ב-1 במאי 2013 אירעו התנגשויות אלימות בין כוחות משטרה לבין אלפי אזרחים במהלך אירועים לציון יום הפועלים. ב-27 במאי חוקק הפרלמנט הטורקי חוק המטיל מגבלות שונות על צריכת אלכוהול בטורקיה בצעד שנתפס כמונע מטעמים דתיים. הצעד עורר את חמתו של הציבור החילוני וגורמי אופוזיציה במדינה.
בבוקר ה-28 במאי התגודדו כ-50 פעילי איכות סביבה בפארק גזי שבכיכר טקסים באיסטנבול במטרה למנוע כריתת עצים בפארק לצורך תחילת עבודות התשתית לבניית קניון במקום. בליל ה-28 במאי הציבו הפעילים אוהלים ולנו במקום במטרה להגן על הפארק.
במהלך דיון בפרלמנט הטורקי כינה ארדואן את אבות טורקיה המודרנית מוסטפא כמאל אטאטורק ואיסמט אינני במרומז (ללא ציון שמם המפורש) "שני שיכורים". באותו ערב התקבצו מאות בני אדם בכיכר טקסים וקראו קריאות נגד ארדואן וצעקו "אנו נכדיו של השיכור".
סדר האירועים > התפשטות המחאות

ב-31 במאי החלו ההפגנות לצבור ממדים רחבי היקף והתפשטו לתוך כיכר טקסים וכן אופי המחאה השתנה. מפעולת מחאה סביבתית הפכו ההפגנות למחאה עממית כנגד ראש הממשלה רג'פ טאיפ ארדואן ומדיניותו שנתפסת בידי המפגינים כפאשיסטית ופרו-איסלאמיסטית.
ב-1 ביוני התפשטה המחאה לערים נוספות ובהן הבירה המדינית אנקרה. המשטרה פיזרה את ההפגנות באמצעות גז והמפגינים דיווחו על מאות פצועים. באותו יום נערכו הפגנות ב-67 ערים במדינה.
ב-3 ביוני נרשמה עליית מדרגה בהפגנות לאחר שבאיסטנבול נהרג צעיר מפגיעה מכוונת של מונית שנסעה לתוך קבוצת מפגינים. ראש הממשלה ארדואן האשים ממרוקו את האופוזיציה כי היא מנצלת את הניסיון לבניית קניון בפארק גזי לצרכיה. הוא הבטיח כי כאשר ישוב לארצו יסודרו כל הבעיות.
ב-4 ביוני, בתגובה לטענות על אלימות המשטרה, הכריזו ארגוני עובדים במדינה על שביתה כללית בת יומיים. ההפגנות התגברו והתפשטו לאזורים נוספים ובהפגנה שנערכה בדרום המדינה נהרג מפגין נוסף.
באירועים בטורקיה נעשה שימוש נרחב ברשתות החברתיות דוגמת פייסבוק וטוויטר. ראש הממשלה ארדואן ביקר את השימוש בהן ואמר כי הן איום על החברה.
ב-5 ביוני, לאחר שארדואן הציב למפגינים אוליטמטום לעזיבת המתחם, פיזרו אותם כוחות הביטחון באמצעות תותחי מים וגז מדמיע וטרקטורים הרסו את האוהלים במקום. אך יום אחר כך התחדשו המהומות בטורקיה. בשעות הערב התכנסו באיסטנבול רבבות מתומכי מפלגת השלטון וראש הממשלה ארדואן. ארדואן אמר בנאום בפני המפגינים כי "העם נמצא כאן - היכן המפגינים?".
ב-4 ביולי, בית המשפט בטורקיה ביטל את תוכניות הפיתוח של כיכר טקסים. בעקבות כך והיד החזקה שהפגינה המשטרה נגד המפגינים, כולל הריגה של ארבעה מפגינים, דעכו ההמחאות.
במאי 2014, בעקבות אסון המכרה בסומה, שוב החל גל מחאות. שנה לאחר פרוץ המחאה, שורה של ארגונים פרסמו קריאה לחזור לכיכרות כדי להיאבק למען הדמוקרטיה, אך מושל איסטנבול מסר שהמחאה תיאסר לחלוטין, והמשטרה מתכוננת בכוחות גדולים למנוע הפגנות.
ראו גם

כיכר טקסים
פארק טקסים גזי
הערות שוליים

↑  רועי ירושלמי, האורות דולקים, הסירים רועמים: טורקיה גועשת, באתר ynet, 1 ביוני 2013
↑  AP/Ynet, ניצחון לארדואן: 326 קצינים הורשעו בתכנון הפיכה, באתר ynet, 21 בספטמבר 2012
↑  מערכת וואלה‏, ניצחון לארדואן: אושרה הרפורמה בחוקת טורקיה, באתר וואלה, 13 בספטמבר 2010
↑  אחד במאי: הפגנות אלימות בגרמניה וטורקיה, באתר וואלה, 1 במאי 2009
↑   צבי בראל, חוק היובש של ארדואן מרגיז את האופוזיציה בטורקיה, באתר הארץ, 27 במאי 2013
↑  Hürriyet Daily News, ‘Who are the two drunks,’ Turkish politicians ask after PM’s remarks (עמ' 1), ‏29 במאי 2013 (באנגלית)
↑  סוכנויות הידיעות, הפגנות בטורקיה נגד ארדואן: "זו רק ההתחלה למה שיהיה בקיץ, ‏01 ביוני 2013
↑  הרוג ראשון במהומות: נהג דרס מפגין טורקי, באתר ynet, 3 ביוני 2013
↑  עוד הרוג בהפגנות בטורקיה, באתר רשת ב, 4 ביוני 2013
↑  איי.פי, רויטרס, ד-פ-א, לילה נוסף של עימותים בין המשטרה למפגינים בטורקיה, באתר הארץ, 5 ביוני 2013
↑  הארץ, המשטרה הטורקית פינתה את כיכר טקסים ופארק גזי, באתר הארץ, 15 ביוני 2013
↑  רויטרס, ארדואן: אני דיקטטור? ההפגנות מנוצלות על ידי טרוריסטים, באתר הארץ, 16 ביוני 2013
↑  שבנם ארסו, ניו יורק טיימס, בית המשפט בטורקיה ביטל את תוכניות הפיתוח בטקסים, באתר הארץ, 4 ביולי 2013
↑  אבי בלכרמן, הכורים שניצלו מספרים לתורכיה את האמת שהממשלה מסתירה, באתר "שיחה מקומית", 17 במאי 2014
↑  אבי בלכרמן, שנה לפרוץ המחאה בתורכיה: הפעילים ינסו היום לחזור לרחובות, באתר "שיחה מקומית", 31 במאי 2014
| --- | --- |
בקרת זהויות :  NLI: 987007417320705171  LCCN: sh2015002942 
הפגנת תמיכה באנקרה
גל הלם

תצלום של גל הלם הנצרף לגוף על קולי
גל הלם (לפעמים רק הלם) הוא סוג של הפרעה המתקדמת בתווך. גלי הלם מאופיינים על ידי שינוי חד, כמעט בלתי רציף, בתכונות של התווך. בחזית גל ההלם יש תמיד עלייה קיצונית בלחץ, בטמפרטורה ובצפיפות של הזורם. כמו כל הגלים, הוא נושא עמו אנרגיה ויכול להתקדם דרך תווך (מוצק, נוזל, גז ופלזמה). במקרים מסוימים בהיעדר תווך חומרי, למשל באמצעות השדה האלקטרומגנטי.
גל הלם נוצר כאשר קיימת הפרעה בתווך שמתקדמת מהר יותר ממהירות הקול בתווך. קיים אזור המושפע מההפרעה ("יודע" עליה) ואזור סמוך שאינו מושפע כלל, כי המידע על ההפרעה מתפשט במהירות הקול. אפשר לתאר גל הלם כשכבת המעבר בין שני התחומים, התחום המושפע מההפרעה והתחום שאינו מושפע.
כאשר גל הלם מתקדם בתווך, האנרגיה הכוללת נשמרת אולם האנרגיה שיכולה להפוך לעבודה פוחתת והאנטרופיה עולה. אפקט זה מוסיף, למשל, כוח גרר למטוס על קולי.
סוגים של גלי הלם

ניצב: בזווית 90° (ניצב) להתקדמות הזעזוע בתווך הנתון.
משופע: בזווית מסוימת לכיוון ההתקדמות
חרטומי: בחזית התקדמות גל ההלם בגופים קהים, כאשר המהירות באותו תווך עולה על 1 מאך.
זרימה על קולית

כאשר גוף או הפרעה נעים מהר יותר ממהירות ה"מידע" עליהם בסביבה נוזלית, נוזלים בסביבת ההתקדמות של ההפרעה לא יוכלו "לדעת" על קיומם טרם הגעת ההפרעה. תכונות נוזל (צפיפות, לחץ, טמפרטורה, מהירות, מספר מאך) משתנות מיידית ברגע המגע עם גל הלם.
על אף שגלי הלם אינם הפרעה רגילה בתווך, ניתן לאפיינם כשינויים חדים בתכונות הגז בסדר גודל של מספר מהלכים חופשיים ממוצעים (מיקרו מטרים אחדים בתנאים אטמוספיריים). גל הלם עשוי להשתנות מגל לא ליניארי לגל ליניארי על פני מרחקים גדולים, ותוך כדי התנועה באוויר הוא מתנוון והופך לגל קול תוך איבוד אנרגיה. זו הסיבה שגלי הלם נשמעים באוויר כצליל פיצוץ מעומעם. לרוב, גל הלם נשמע כמו בום על קולי, שנוצר על ידי טיסה על קולית של מטוס קרב. גל הלם הוא אחת הדרכים שבהן גז יכול להידחס בזרימה על קולית, לרבות דחיסה איזנטרופית, ודחיסת פרנט-מאייר.
המחשה

ניתן לתאר גל הלם כנקודה הרחוקה ביותר בתווך אשר "יודעת" על המפגש עם האובייקט. לפיכך, גל ההלם מוגדר כתחום בין האזור ש"יודע" על הגל הקרב לבין האזור שלא יודע, ואנלוגי במידה רבה לקונוס האור בתורת היחסות הפרטית.
על מנת ליצור גל הלם, נדרש גוף כלשהו לנוע מהר יותר ממהירות הקול באותו תווך. במקרה של מטוס המתקרב למהירות הקול, חלקים מהאוויר סביבו נעים באותה מהירות ובכך גלי הקול מצטופפים זה על זה, הלחץ עולה וגל הלם נוצר ומתפרש לצדדים. בשל תופעת ההגברה, נשמע קול הדומה לפיצוץ.
ראו גם

זנק הידראולי
חדירה לאטמוספירה
פיצוץ
קרינת צ'רנקוב
מהירות התפוצצות
גל הלם ניצב
משוואות רנקין-הוגוניו
הערות שוליים

↑  Anderson, John D. Jr. (בינואר 2001) [1984], Fundamentals of Aerodynamics (3rd ed.), McGraw-Hill Science/Engineering/Math, ISBN 0-07-237335-0 {{citation}}:  (עזרה)
↑  Settles, Gary S. (2006), High-speed Imaging of Shock Wave, Explosions and Gunshots, vol. 94, American Scientist, pp. 22–31
| --- | --- |
בקרת זהויות :  NLI: 987007538965105171  GND: 4057760-0  LCCN: sh85121715  NDL: 00572015  NKC: ph125387 
גלי הלם המתפשטים בתווך מוצק (הקרקע) ומתקדמים בניצב למוקד הפיצוץ. ניתן לראות את ההלם עצמו על ידי שימוש בשדוגרפיה.
גל הקור בטקסס (2021)

העיר יוסטון בחודש פברואר. למעלה, העיר לפני הגל הקשה של הסופה (7 בפברואר), למטה אחרי הגל (16 בפברואר).
גל הקור בטקסס הוא גל קור קיצוני, שהכה במדינת טקסס שבדרום ארצות הברית בחודש פברואר 2021. גל הקור גרם להפסקות חשמל ולפגיעה במערכת המים בכל רחבי טקסס, וגבה את חייהם של מעל ל-60 בני אדם.
סיבות להופעת הסופה

בשל הימצאותה בדרום ארצות הברית וקרוב לרצועת המדבריות העולמית, טקסס לרוב מוגנת מפני פגעי חורף למיניהם. עם זאת, גל קור שפקד את צפון ארצות הברית באמצע פברואר 2021 'גלש' אל טקסס והכה בה קשות. יש שייחסו את התופעה יוצאת הדופן למשבר האקלים
טקסס סבלה ממכת קור דומה ב-2011, שגרמה אף היא לקריסה נרחבת של מערכת החשמל.
פגיעה ונזקים

הסופה הכתה בחלקים נרחבים של טקסס כבר ב-10 בפברואר, ועד מהרה צנחה הטמפרטורה ברוב המדינה אל מתחת ל-0 מעלות צלזיוס. באותו יום נרשמה בחלקים של טקסס טמפרטורה של מינוס 22 מעלות צלזיוס. עם הצטברות שכבה עבה של שלג על שטחים רבים, הפסקות חשמל יזומות דווחו במספר ערים בארצות הברית, ועוד בסוף אותו יום דיווחו כלי התקשורת על למעלה מ-2 מיליון אזרחים ללא חשמל. ב-13 בפברואר, עם החמרת המצב, דרש המושל גרג אבוט כי בטקסס יוכרז מצב חירום פדרלי, כדי לאפשר למדינה לקבל תקציבים עודפים מהקבינט. נשיא ארצות הברית ג'ו ביידן נענה לדרישה למחרת היום, ב-14 בפברואר.
לאחר מכן החלה הסופה לגבות קורבנות. ב-20 בפברואר עלה מניין הקורבנות ל-60. כאשר הסופה הגיעה לשיאה, כ-4 מיליון בני אדם נותקו מהחשמל באזורים שונים בטקסס, וכ-12 מיליון ללא גישה למים זורמים, שכן אלה קפאו
פגיעה ונזקים > הגורמים לקריסת התשתיות > חשמל

כמעט כל מדינות ארצות הברית היבשתית שייכות לאחת משתי רשתות חשמל גדולות: המזרחית (Eastern Interconnection (אנ')) והמערבית (Western Interconnection (אנ')), אך רוב טקסס מחוברת לרשת נפרדת משלה. לטקסס יש אמנם כמה חיבורים לרשתות החשמל האחרות כדי לעזור לאספקה בעת חירום, אך בעת הסופה רשתות אלה סבלו מתנאים דומים, ללא יתרת חשמל משמעותית שיכלו לספק.
לטקסס אקלים חם בדרך כלל, ולכן הציוד שם לא בנוי לעמוד בטמפרטורות נמוכות. בטמפרטורות כאלו מצטבר קרח במקומות שונים והדלקים הנוזליים, בעיקר גז טבעי, מתמצקים.
מקורות ייצור החשמל בטקסס מגוונים למדי, וערב הסופה כושר הייצור הכולל בטקסס היה כ־108,000 מגה-ואט: כ-50% מיוצר בתחנות כוח המופעלות בגז טבעי, 30% בטורבינות רוח והשאר בתחנות כוח פחמיות, גרעיניות, ופוטו-וולטאית.
כבר השבוע שלפני הסופה היה קר במיוחד, וכשפרצה הסופה רבע מיכולת יצור החשמל בטקסס היה מחוץ לכלל פעולה: מחצית מהמחסור נבע מתחנות גז טבעי, ששותקו בעיקר בשל קפיאת הגז בצינורות, ומחצית מטורבינות רוח שצופו בקרח שמנע מהן להסתובב. תכסית העננים מנעה מהתחנות הפוטו וולטאיות לייצר חשמל, ואחת מהתחנות הגרעיניות הבודדות יצאה מכלל פעולה בשל קפיאת המים שהיו דרושים לה.
אך הקור הקיצוני גרם לעליה בדרישה לאנרגיה חשמלית, בעיקר לצורך חימום. הדרישה לחשמל עלתה לשיא של מעל 70,000 מגה-ואט (השיא הקודם היה 66,000 מגה-ואט). כושר הייצור ירד במהירות, כאשר תחנת כוח אחר תחנת כוח יצאה מכלל פעולה. עד לבוקר ה-15 בפברואר איבדה טקסס מחצית מכושר יצור החשמל שלה, במצב בו הביקוש לחשמל בשיא של כל הזמנים.
מצב זה חִייב פתרון של השלת עומסים: חלקים מהמדינה נותקו למשך פרקי זמן שונים, כאשר מתקנים חיוניים ממשיכים לקבל את מלוא אספקת החשמל. בסופו של דבר, מערכת החשמל בטקסס לא קרסה, אם כי רבים נותרו ללא חשמל לפרקי זמן ארוכים ביותר.
פגיעה ונזקים > הגורמים לקריסת התשתיות > מים

מעבר לכשל של מערכות החשמל, צינורות מים רבים קפאו והתפוצצו ובכך גרמו לתקלות רבות במערכת המים.
הערות שוליים

↑  גל קור קיצוני בטקסס: התעוררה בבוקר וגילתה שהאקווריום שלה קפא, באתר ‏מאקו‏, 18 בפברואר 2021
↑  יותר מ-20 מתים בגל הקור בארה"ב, טקסס ללא חשמל: "אני קופא למוות", באתר וואלה, 18 בפברואר 2021
↑  ביידן הכריז מצב אסון בטקסס, 14 מיליון איש ללא גישה למים, באתר וואלה, 21 בפברואר 2021
↑  בלי חשמל, בלי מים: בירת האנרגיה טקסס קופאת מקור, באתר ynet, 18 בפברואר 2021
↑   פול קרוגמן, ניו יורק טיימס, שוק חשמל "חופשי" גרם למותם של אנשים בטקסס ועשק את מי שנשאר בחיים, באתר TheMarker‏, 21 בפברואר 2021
↑  ויקי אוסלנדר, "דלק פוסילי נחוץ לטקסס": תומכי האנרגיה המזהמת בארה"ב רוכבים על הסופה Uri, באתר כלכליסט, 18 בפברואר 2021
↑  22 מעלות מתחת לאפס: גל קור חריג בטקסס, באתר וואלה, 15 בפברואר 2021
↑  ביידן הכריז מצב אסון בטקסס, 14 מיליון איש ללא גישה למים, באתר וואלה, 21 בפברואר 2021
↑   בלומברג, ניו יורק טיימס, סופות קרח ניתקו מיליונים בארה"ב מחשמל: כך נראה משבר אנרגיה חסר תקדים, באתר TheMarker‏, 16 בפברואר 2021
↑  22 מעלות מתחת לאפס: גל קור חריג בטקסס, באתר וואלה, 15 בפברואר 2021
↑  ניו יורק טיימס, ילדים וקשישים קפאו למוות, טיפולים רפואיים כשלו: אלו קורבנות הסופה בטקסס, באתר הארץ, 20 בפברואר 2021
↑   ניו יורק טיימסו רויטרס, הסערה ששיתקה את טקסס אולי נחלשת, אך מיליונים עדיין נותרו ללא חשמל, באתר הארץ, 18 בפברואר 2021
↑  "What Really Happened During the Texas Power Grid Outage? — Practical Engineering". Practical Engineering (באנגלית אמריקאית). נבדק ב-2021-10-09.
דייגו גודין

דייגו רוברטו גודין לאל (בספרדית: Diego Roberto Godín Leal) הוא כדורגלן עבר אורוגוואי ששיחק בעמדת הבלם.
קריירה

בטרם החל לשחק כדורגל, היה גודין שחיין. הוא קבע מספר שיאי גילאים לאומיים, שחלקם עודם עומדים בתוקפם. בגיל 15 החל לשחק כדורגל, ואת הקריירה המקצועית שלו החל ב-2003, בקבוצת אתלטיקו סרו בליגת העל האורוגוואית. תחילה שיחק כחלוץ, אך בהמשך עבר לעמדת הבלם. בשנת 2006 הצטרף לנסיונל, ולאחר עונה אחת חתם על חוזה לחמש שנים במועדון הספרדי ויאריאל.
בשנת 2010 הצטרף לאתלטיקו מדריד, ובעונת 2011/2012 זכה עמה בליגה האירופית לאחר ניצחון 0–3 במשחק הגמר על אתלטיק בילבאו.
בשנת 2013 הוארך חוזהו עד ל-2018. בעונת 2013/2014 זכה עם אתלטיקו באליפות הליגה הספרדית, כאשר במחזור האחרון הבקיע בנגיחה את שער השוויון במשחק נגד ברצלונה שהעניק את האליפות לאתלטיקו. גודין הבקיע שער גם בגמר ליגת האלופות 2014, בו הפסידה אתלטיקו לריאל מדריד.
ב-1 ביולי 2019 עזב את אתלטיקו מדריד וחתם באינטר מילאנו לשלוש שנים, תמורת 4.5 מיליון אירו לעונה.
ב-24 בספטמבר 2020 הצטרף גודין לקליארי מהסרייה א' בחוזה לשלוש שנים.
ב-12 בינואר 2022 חתם לשנה אחת באתלטיקו מיניירו. במדי הקבוצה ערך שבע הופעות בכל המסגרות.
ב-21 ביוני 2022 חתם לשנה וחצי בוולס סארספילד.
ב-27 ביולי 2023 הודיע על פרישה מכדורגל.
קריירה > קריירת נבחרת

גודין ערך את הופעת הבכורה שלו בנבחרת אורוגוואי כשהיה בן 19 בלבד, במשחק נגד נבחרת מקסיקו במסגרת הקופה אמריקה בשנת 2007.[דרושה הבהרה] הוא נכלל בסגל נבחרת אורוגוואי למונדיאל 2010. במונדיאל 2014 הבקיע את שער הניצחון נגד איטליה שהעלה אותה לשמינית הגמר.
נכלל בסגל נבחרת אורוגוואי בטורניר מונדיאל 2022.
תארים

הליגה האירופית (2): 2011/2012, 2017/2018
אליפות ספרד: 2013/2014
גביע המלך הספרדי: 2012/2013
הסופר קאפ האירופי (3): 2010, 2012, 2018
הסופר קאפ הספרדי: 2014
הסופר קאפ הברזילאי: 2022
קופה אמריקה: 2011
הערות שוליים

↑  אתלטיקו מדריד זכתה באליפות ספרד, באתר וואלה, 17 במאי 2014
↑  רשמית: דייגו גודין חתם באינטר, באתר ynet, 1 ביולי 2019
↑  שתי אגדות ביום אחד: דויד סילבה ודייגו גודין פורשים מכדורגל, באתר וואלה, 27 ביולי 2023
↑  Se confirmó la lista de convocados para la Copa Mundial de Catar 2022, באתר הרשמי של התאחדות הכדורגל האורוגוואית, 10 בנובמבר 2022 (בספרדית)
| --- | --- |
בקרת זהויות :  BNE: XX5557906  CANTIC: a12324000  ISNI: 0000 0004 5629 7659  LCCN: n2018251261  VIAF: 33145244621974481051   WorldCat (עם VIAF): 33145244621974481051
גרנט ווד

| --- | --- |

 לידה:  13 בפברואר 1891 אנאמוסה, ארצות הברית 
 פטירה:  12 בפברואר 1942 (בגיל 50) שיקגו, ארצות הברית 
 שם לידה:  Grant DeVolson Wood 
 לאום:  אמריקאים לבנים 
 מקום לימודים:  בית הספר לאמנות של מכון שיקגו  אקדמיה ז'וליאן  תיכון וושינגטון 
 תחום יצירה:  ציור 
 זרם באמנות:  אזורנות (אמנות) 
 יצירות ידועות:  אמריקן גות'יק, בנות המהפכה 
 חתימה:   
 
ציורו של ווד "אמריקן גותיק" (1930).
ציור של גרנט ווד על מטבע "קוורטר" (רבע דולר אמריקאי) של מדינת איווה
גרנט ווד (באנגלית: Grant Wood;‏ 13 בפברואר 1891 – 12 בפברואר 1942) היה צייר אמריקאי.
ביוגרפיה

ווד נולד באנאמוסה שבאיווה, ונודע בעיקר בשל ציוריו המציגים את חיי הכפר של המערב התיכון. עבודתו המפורסמת ביותר היא הציור "אמריקן גותיק" ('גותיקה אמריקאית'), שצייר בשנת 1930. שתי הדמויות בציור הן אחותו של ווד, נאן ווד גרהאם, ורופא השיניים שלו, ד"ר ביירון מק'קיבי. הבית שברקע ניצב באלדון, איווה.
הציור הוצג לראשונה במכון לאומנות בשיקגו, וזכה בפרס בסך 300 דולר. הסיפור נתפרסם בעיתוני התקופה והציור זכה לתהילה. כיום הוא נחשב לאחת הדוגמאות הבולטות למגמת ה"אזוריות" (Regionalism) בציור האמריקאי. הציור היה גם מושא לפרודיה ולסאטירה, למשל בסרט "מופע הקולנוע של רוקי".
ווד היה ממייסדי מושבת האמנות של סטון סיטי ב־1933, ליד עיירת הולדתו. הוא לימד אמנות באוניברסיטת איווה, וציור שלו הונצח על צד הערך של מטבע הקוורטר שהוקדש למדינת איווה ב-2004.
גלוריה בס

| --- | --- |

גלוריה בס, "רוברטו צוקו"
 לידה:  4 באפריל 1985 (בת 39) ראשון לציון, ישראל
 מדינה:  ישראל 
 פרופיל ב-IMDb
 
גלוריה בס בהצגה "רוברטו צוקו" מאת ברנאר-מארי קולטס, בעיבודו ובימויו של רועי מליח רשף, בסטודיו למשחק ניסן נתיב, 2012
גלוריה בס ושירי גולן, "איפיגניה"
גלוריה בס ואמיר קריאף, "איפיגניה"
גלוריה בס (נולדה ב-4 באפריל 1985) היא שחקנית וכותבת ישראלית.
ביוגרפיה

בס גדלה בשיכון המזרח בראשון לציון. סבתה מצד אימה, ג'ינה, היא נכדתו של רב גדול בלוב ומתמצאת בתורת הנסתר. אמה, אשת שיווק ואביה פיזיקאי, מנהל פרויקטים ב"אל-אופ". לגלוריה אח גדול, ושלוש אחיות חורגות מאביה.
בס נמשכה למשחק מגיל צעיר, ולמדה דרמה ופסנתר. בגיל 11 הוריה התגרשו, אז חל מפנה מהיציבות הכלכלית והילדות המאושרת. גלוריה עברה להתגורר עם אמה, שחזרה בתשובה ועברה דירות בתכיפות. בגיל 16 עברה להתגורר לבדה בתל אביב. לאחר שסיימה את חוק לימודיה בתיכון אנקורי, עברה ללונדון שם התגוררה חצי שנה. עם שובה למדה משחק מול מצלמה בבית הספר "אימפרו" במשך שנה, לאחר מכן תסריטאות באוניברסיטה הפתוחה.
במשך חמש שנים עבדה גלוריה בס בתיאטרון הקאמרי ובתיאטרון בית ליסין באביזרים ותלבושות. בקאמרי הכירה את שלמה בר אבא, שהפך למורה העיקרי שלה לכתיבה ומשחק. השניים החלו לשתף פעולה ולכתוב יחד. היא החלה ללמוד בסטודיו למשחק ניסן נתיב תל אביב. בשנה השנייה ללימודיה עברה תאונת דרכים שהותירה אותה נכה, עברה תהליך שיקום בן שנה וחצי ולמדה ללכת מחדש. בתקופה זו למדה עריכת מוזיקה. מששבה לניסן נתיב עשתה פעמיים את שנה ב'. בשנה ג' ללימודיה שיחקה בתפקיד בטי בהצגה "ציד המכשפות" מאת ארתור מילר, בתפקיד קקה בהצגה "מהומות קיוג'ה" מאת קרלו גולדוני, בתפקיד הילדה בהצגה "רוברטו צוקו" מאת ברנאר מארי קולטס. כמו כן שיחקה ב"קופידון עייף", מופע שירים של ז'ורז' ברסאנס, בו שיחקה את אינגה, זמרת ברים שוודית. לכבוד ההפקה למדה שוודית. סיימה את ניסן נתיב בסוף 2012. איתה למדו, בין השאר, אור בן מלך ובר שדה.
בסדרה "עספור" גילמה גלוריה בס את דמותה של סיון אמויאל, אחותו של הדמות הראשית מוטי (שלום מיכאלשווילי). סיון מצליחה בלימודיה, אך כמעט מדרדרת לפשע עקב העוני של משפחתה.
שיחקה בתפקיד אורח בסדרה "עבודה ערבית". הצטלמה לעונה השנייה של הסדרה "נויורק". השתתפה בשתי פרסומות לסלקום.
בס שיחקה ב"כיפור", סרט הגמר של סיון מור במכללה האקדמית בית ברל. גילמה את דמותה של נטע, צעירה תל אביבית, שבערב יום כיפור דורסת באופניה את מאיר (שלמה בראבא), דתי אלמן וערירי בן 65. לאט נרקמת בין השניים מערכת יחסים. הסרט הוקרן מספר פעמים בערוץ 2 והציג בפסטיבלי קולנוע ברחבי תבל.
בשנת 2012/3 מגלמת את דמותה של איפיגניה בהצגה "איפיגניה" מאת אוריפידס, שמציגה בתיאטרון באר שבע, בבימויו של גדי רול. אגממנון (אמיר קריאף) מחליט להקריב את בתו איפיגניה, כדי לשכך את זעמה של האלה ארטמיס.
גילמה את דמותה של קתרין בהצגה "אמא קוראז'" בתיאטרון הקאמרי, בבימויו של אודי בן-משה. הייתה מועמדת לפרס התיאטרון הישראלי לשחקנית המבטיחה לשנת 2014 על תפקידה בהצגה זו.
תפקידים > טלוויזיה

| סדרה | ערוץ | יוצרים | במאי | תפקיד | שנה |
| --- | --- | --- | --- | --- | --- |
| עספור (עונה ראשונה) | HOT | חנן סביון, גיא עמיר | רני סער | סיון אמויאל | 2010 |
| עבודה ערבית | ערוץ 2 | סייד קשוע | שי קפון | חברה של מאיר | 2013 |
| נויורק (עונה שנייה) | Yes | שוקי בן נעים, אוהד זקבך, אלעד חן | אריאל בנבג'י | תפקיד אורח | 2013 |
תפקידים > קולנוע

| סרט | סוגה | במאית | תפקיד | שנה | מידע נוסף |
| --- | --- | --- | --- | --- | --- |
| דניאל אויערבאך | סרט עלילתי | דוד וולך | הדר | 2024 | הסרט זכה בארבעה פרסים בפסטיבל הקולנוע ירושלים: לצלם בועז יהונתן יעקב, לעורכים חיים טבקמן ולב גולצר, למלחין יונתן אלבלק, ולוולך על יצירת הסרט העלילתי הישראלי הטוב ביותר. |
| כיפור | סרט סטודנטים (26 דקות) | סיון מור (סרט הגמר שלה במכללה האקדמית בית ברל) | נטע | 2010 | בתמיכת קרן סנונית וקרן הקולנוע הישראלי. זכה בפרס הסרט הטוב ביותר מקרן רפי בוקאי. הוקרן בערוץ 2. השתתף בפסטיבל ה-4 לקולנוע יהודי-ישראלי ליוצרים צעירים ברמת השרון 2010. פסטיבל הסרטים הבינלאומי אודנס בדנמרק. פסטיבל הסרטים היהודי בבריטניה 2010. פסטיבל הקולנוע היהודי בהונג קונג. הפסטיבל הבינלאומי לסרטי סטודנטים 2012. |
תפקידים > תיאטרון

| הצגה | מחזאי | במאי | תפקיד | תיאטרון | שנה |
| --- | --- | --- | --- | --- | --- |
| אלקטרה | סופוקלס | כפיר אזולאי | כריסותמיס | תיאטרון הקאמרי | 2014 |
| אמא קוראז' | ברטולט ברכט | אודי בן-משה | קתרין | הקאמרי | 1 באוגוסט 2013 |
| איפיגניה | אוריפידס | גדי רול | איפיגניה | תיאטרון באר שבע | 2012/13 |
ד'תט"ו

ד'תט"ו (4415)  היא שנה עברית  אשר  החלה ביום א' בתשרי, אור ל-18 בספטמבר 654 (לפי הלוח היוליאני, שהיה נהוג אז), והסתיימה ביום כ"ט באלול, 6 בספטמבר 655. שנה מסוג הכז, איננה מעוברת, ואורכה 354 ימים. זו שנה חמישית לשמיטה.
לוח שנה > מאפייני לוח השנה

שנה מסוג הכז, ובה 354 ימים.
שנה "פשוטה": שאיננה מעוברת ובה חודש אדר אחד.
שנה "כסדרה": שבה חשוון בן 29 יום ואילו כסלו בן 30 יום
ג' בתשרי חל בשבת, ולכן צום גדליה נדחה ליום ראשון ד' בתשרי.
י"ז בתמוז חל בשבת, ולכן צום שבעה עשר בתמוז נדחה ליום ראשון י"ח בתמוז
ט' באב חל בשבת, ולכן צום תשעה באב נדחה ליום ראשון י' באב
היסטוריה של עם ישראל
גרינווש

"מים בקרטון" מציגים את עצמם כחלופה מקיימת יותר מאשר מים בבקבוקי פלסטיק. הם מסתירים את העובדה שהציפוי הפנימי של הקרטון עשוי מפלסטיק ואלומיניום, ושקשה יותר למחזר את האריזה הזו מאשר בקבוקים שהם 100% פלסטיק.
גרינווש (מאנגלית: Greenwash, ובעברית גם טיוח ירוק או הִתְיַרְקְקוּת) הוא יצירת תדמית סְבִיבָתָנִית חיובית שנועדה להסתיר היבטים שליליים ומזהמים. משתמשים במונח גרינווש על מנת לתאר בביקורתיות ארגונים ותאגידים המציגים בפני צרכנים והציבור מצג שווא, לפיו שיטות הפעולה הננקטות, המוצרים או השירות שהם מספקים, אינם פוגעים בסביבה.
עיקר הטענות על גרינווש מופנות למגזר העסקי, אך יש גם מדינות וארגונים ללא מטרת רווח שמציגים את פעילותם ככזו שמובילה לשמירה על הסביבה, לכאורה.
תאגידים טוענים כי צמיחה כלכלית היא הכרחית להשגת פיתוח בר קיימא, וכן כי הם מודעים לנושא הסביבתי. מבקריהם טוענים, כי למרות הרטוריקה שלהם, יש עדויות מעטות לכך שתאגידים משנים באופן משמעותי ועמוק את התנהגותם לכיוון של קיימות, ולכן גרינווש הוא רק טכניקה של יחסי ציבור או שיווק.
מקור הביטוי

מקורו של הביטוי הוא הלחם בסיסים של המונח "ירוק" (כשהכוונה לאידאולוגיה סביבתנית) עם המונח "וואיטווש" (Whitewash; הלבנה או טיוח). הפעיל הסביבתי האמריקאי ג'יי ווסטרבלד (אנ') טבע את הביטוי במאמר שכתב על תעשיית האירוח.